
1+1%-os adókultúra

Kulcsszavak: 1+1%-OS ADÓKULTÚRA
A személyi jövedelemadóról szóló 1996. évi CXXVI. törvény lehetőséget biztosít arra, hogy a magánszemélyek rendelkezzenek személyi jövedelemadójuk bizonyos részéről. Ezáltal a nonprofit szektor egy új finanszírozási formája jelent meg a visegrádi országokban a ’90-es évek második felében, mely lehetővé tette az adózónak, hogy személyi jövedelemadójának 1-1%-át egy-egy általa megjelölt egyháznak vagy költségvetési előirányzatnak és civil szervezetnek felajánlja. Azonban ehhez elengedhetetlen az adózók tájékozottsága. Vajon milyen tényezők bújnak meg a döntések mögött?
Amennyiben nem ajánlja fel, mi lehet ennek az oka? Passzivitás, tehát nem érdekli, nem is tud felajánlási lehetőségéről, vagy az állami költségvetést tartja legmegfelelőbbnek adóhányadának felhasználására? A felajánlás és fel nem ajánlás közti döntés az adózó kezében van és a döntés kimenetele nagyban függ az adóalany tájékozottságától. A végső választás pedig jelentősen befolyásolja egy-egy szervezet, alapítvány, egyház, stb. működését, fejlődését, fennmaradását, ugyanis az összeadódó felajánlások elmondhatatlanul sokat segíthetnek. A KSH elkészített kimutatásai szerint évről-évre növekedett mind a felajánlók mind a kedvezményezettek száma, valamint a felajánlott összeg nagysága is, azonban a gazdasági válság következményeképpen a felkínált adóforintok összege csökkenő tendenciára váltott. Ez az adózók tájékoztatásának köszönhető?
Célul tűztem ki tehát, hogy választ keressek a fenti kérdésekre és a már meglévő kutatási eredményekre építkezve még bővebb képet alkossak az adózók felajánlási szokásairól. Primer kutatásom az adótársadalom viselkedését meghatározó tendenciákat veszi górcső alá, így például:
- Az adózók önmaguknak készítik, vagy mással készíttetik adóbevallásukat?
- Tisztában vannak-e rendelkezési lehetőségeikkel?
- Rendelkeznek-e jövedelemadójuknak 1+1%-áról?
- Ha igen, milyen szempontok alapján rendelkeznek?
- Amennyiben nem, miért nem rendelkeznek?



